Cui che al è a stâ in Friûl, vie par cheste setemane, al à almancul dôs ocasion par savê alc di plui su la Catalogne e su la situazion di chê comunitât, tra rivendicazions di autoguvier, repression de polizie, politics in preson e in esili, nazionalisim esasperât e contradizions europeanis. In particolâr la cuistion catalane e sarà al centri dal incuintri dal titul Catalogne, une cuistion europeane, in program doman, martars ai 14 di Mai, a 6 sot sere li de librarie Tarantola di Udin (vie Vittorio Veneto 20), cu la presentazion dal libri La sfida catalana. Cronaca di una rivoluzione incompiuta di Marco Santopadre.
Il volum, publicât l’an passât di PGreco, al propon une leture atente des vicendis catalanis e al marche la impuartance de cuistion nazionâl e de domande di sovranitât popolâr. Il test al partìs de croniche detaiade des mobilitazions de Sierade dal 2017, al propon i elements impuartants de storie catalane contemporanie, al ufrìs une panoramiche des formazions politichis e sociâls catalanis e al fronte i grops no ancjemò disfats de “transizion” dal regjim franchist al ordin politic e sociâl dal dì di vuê ancje midiant di une selezion di articui scrits intai ultins agns, di intervistis fatis cun rapresentants dal indipendentisim e de traduzion di materiâi produsûts dal moviment catalan.
A dialogâ cul autôr sui contignûts dal libri e sui disvilups plui resints de situazion in Catalogne a saran Carli Pup, responsabil dal blog Internazionalitari e redatôr di Radio Onde Furlane, e di Marco Stolfo, politolic de Università dal Friûl.
L’apontament al è promovût de cooperative Informazione Friulana, societât editore di Onde Furlane, cu la colaborazion de librarie Tarantola, dal setemanâl de comunitât slovene de provincie di Udin Novi Matajûr, dal progjet MuMuCEI (Multilingualism Multicultural Citizenship and European Integration) dal Ateneu furlan e de iniziative di informazion e documentazion su chescj temis Ethnos & Demos. Identità, Culture, Diritti e Integrazione in Europa.
L’incuintri al jentre intal program des ativitâts leadis ae edizion 2019 di Suns Europe, il festival des arts intes lenghis minorizadis dal continent.
Cun di plui, ancjemò prime che a Udin, un altri apontament interessant dedicât ae cuistion catalane al è chel in program vuê a 6 e mieze sot sere inte sale de Societât operarie di Cividât (place Giulio Cesare 14). Par iniziative dal Novi Matajûr, in colaborazion cun Onde Furlane, al sarà un dopli confront, tra doi libris e doi autôrs. Il pont di viste di Marco Santopadre e da La sfida catalana al cjatarà chel di Bojan Brezigar, gjornalist e politolic, par sedis agns diretôr dal cuotidian Primorski Dnevnik e espert di politiche europeane e internazionâl, e da I giorni della Catalogna, la edizion taliane, publicade cualchi mês indaûr de cjase editore Qudulibri, dal so instant book dedicât al referendum dal 1 di Otubar, za jessût par sloven cul titul Šest dni v Kataloniji.
La partecipazion ai doi events e je libare e gratuite.
fur_Latn fur_Latn fur_Latn fur_Latn fur_Latn fur_Latn fur_Latn